[{"text_idx": "#000002", "text": "Fundasaun Mahein (FM), husu ba Governu atu review fila \u201cLei Organizasaun Investigasaun Krimina\u0301l\u201d, tanba tuir sosiedade sivi\u0301l nia observasaun, lei refere de\u0301smotiva ba dezenvolvimentu intuisaun PNTL nian, no lei hotu-hotu tenke traduz ba lian Tetun, tanba povu Timor-Leste maioria la hatene lian Portuge\u0301s maski lian Portuge\u0301s lian ofisial."}, {"text_idx": "#000003", "text": "Liuhusi konfere\u0301nsia imprensa, Porta Voz Fundasaun Mahein (FM), Abel Amaral deklara, lider sira tenke hanoin ba oin, no haree didiak ho poli\u0301tika tanba ita nia adezaun ba ASEAN, bele ka la\u2019e membru ASEAN sira bele konsidera ho ita nia lei foun, ne\u2019ebe fo\u0301 poder ba instituisaun ne\u2019ebe foin hahoris hanesan PCIC. Parlamentu Nasional la\u2019o par a hare situasaun rai laran, ita hatene katak lei hotu-hotu ne\u2019ebe aseso\u0301r sira hakerek, ne\u2019e husi ezbosu to\u2019o iha publikasaun final ne\u2019e ho Portuge\u0301s, maibe sira lahatene katak maioria povu Timor koalia lian Tetun."}, {"text_idx": "#000004", "text": "Nune\u2019e FM rekomenda ligadu ho lei organizasaun investigasaun kriminal, husu governu katak lei foun ida ne\u2019e fo\u0301 implikasaun boot ba funsionamentu ba instituisaun PNTL no Judisial iha Timor-Leste, maibe lei kuaze Copy Paste husi Portugal, no aprova deit iha Parlamentu sem halo konsultasaun ka diskusaun kle\u2019an entre instituisaun xave sira, inklui PNTL no sosiedade sivil, parseiru internasiona\u0301l, akademista ka membru governu ne\u2019ebe tau matan ba instituisaun seguransa sira."}, {"text_idx": "#000005", "text": "\u201cTuir Ami nia haree presiza halo diskusaun ne\u2019ebe nakloke ho klean kona-ba lei refere, atu nune\u2019e bele garantia katak lei ne\u2019e adapta loloos ba nesesidade no kondisaun timor nian. Ne\u2019e duni lei ne\u2019e la kontribui ba frajilidade no konflitu, maibe haforsa fali prestasaun seguransa no justisa rai laran\u201d, dehan, Porta Voz FM Abel Amaral iha komunikadu Imprensa, iha Salaun Enkontru FM, Bairo Central Dili, 25/07."}, {"text_idx": "#000006", "text": "FM husu ba governu no sosiedade sivil atu haree didiak kestaun lingua ofisial Timor-Leste, governu tenke garante katak lei hotu-hotu tenke traduz ba lian Tetun iha faze diskusaun, wainhira lei ne\u2019e promulga, husu mos ba ema hotu liu-liu governu no sosiedade sivil sira tenke konsidera prosesu aprovasaun lei ne\u2019e, tanba la dun demokra\u0301tiku no lori risku oioin ba povu."}]